62018TJ0545_RES
Kawża T-545/18
YL
vs
Il-Kummissjoni Ewropea
Sentenza tal-Qorti Ġenerali (Id-Disa’ Awla) tal-11 ta’ Settembru 2019
“Servizz pubbliku – Uffiċjali – Promozzjoni – Proċedura ta’ promozzjoni 2017 – Deċiżjoni li ma jiġix promoss ir-rikorrent għall-grad AD 7 b’effett mill-1 ta’ Jannar 2017 – Artikolu 45 tar-Regolamenti tal-Persunal – Artikolu 9(3) tal-Anness IX tar-Regoli tal-Persunal – Użu ħażin ta’ poter – Sanzjoni dixxiplinari”
Uffiċjali – Promozzjoni – Eżami komparattiv tal-merti – Setgħa diskrezzjonali tal-amministrazzjoni – Elementi li jistgħu jittieħdu inkunsiderazzjoni
(Regolamenti tal-Persunal, Artikolu 45)
(ara l-punti 20, 25, 26)
Uffiċjali – Promozzjoni – Rifjut ta’ promozzjoni – Rifjut ibbażat fuq aġir ta’ nuqqas li jikkonsisti f’nuqqas ta’ twettiq ta’ obbligi li l-uffiċjal huwa obbligat iwettaq – Ammissibbiltà
(ara l-punt 21)
Sunt
Permezz tas-sentenza tagħha YL vs Il-Kummissjoni (T-545/18), mogħtija fil-11 ta’ Settembru 2019, il-Qorti Ġenerali ċaħdet ir-rikors ta’ uffiċjal intiż, minn naħa, għall-annullament tad-deċiżjoni tal-Awtorità tal-Ħatra tal-Kummissjoni li ma tippromovihx għall-grad AD 7 b’effett mill-1 ta’ Jannar fil-proċedura ta’ promozzjoni tal-2017 (iktar ’il quddiem id-“deċiżjoni kkontestata”) u, min-naħa l-oħra, għall-għoti ta’ kumpens għad-dannu li allegatament sostna minħabba din id-deċiżjoni. Permezz ta’ deċiżjoni tat-23 ta’ Marzu 2016, l-Awtorità tal-Ħatra kienet imponiet fuq ir-rikorrent sanzjoni ta’ tnaqqis fl-iskala minħabba, b’mod partikolari, li dan kien adotta, matul il-leave għal raġunijiet personali, aġir ta’ natura li jaffettwa ħażin ir-reputazzjoni tal-Kummissjoni. Insostenn tat-talbiet tiegħu għall-annullament, ir-rikorrent argumenta li t-teħid inkunsiderazzjoni tad-deċiżjoni tat-23 ta’ Marzu 2016 (ta’ tnaqqis fl-iskala) fil-kuntest tal-eżami komparattiva tal-merti previst mill-Artikolu 45 tar-Regolamenti tal-Persunal kellu l-effett li jissanzjonah għat-tieni darba għall-istess fatti.
Fl-ewwel lok, il-Qorti Ġenerali fakkret, minn naħa, li l-Artikolu 45 tar-Regolamenti tal-Persunal tal-Unjoni Ewropea ma jinkludix lista eżawrjenti tal-kriterji li għandhom jittieħdu inkunsiderazzjoni għall-finijiet tal-eżami komparattiv tal-merti u, min-naħa l-oħra, li f’dan il-kuntest, nuqqas ta’ twettiq tal-obbligi tar-Regolamenti tal-Persunal jista’ jittieħed inkunsiderazzjoni mill-Awtorità tal-Ħatra sabiex teskludi, jekk ikun il-każ, il-kandidatura tal-persuna interessata għall-promozzjoni.
Fit-tieni lok, il-Qorti Ġenerali kkunsidrat li l-fatti ssanzjonati mit-tnaqqis fil-grad kienu jikkostitwixxu indikazzjoni tal-merti tar-rikorrent peress li jikkonċernaw nuqqasijiet għal obbligi li kellu minħabba l-kwalità tiegħu ta’ uffiċjal. Għalhekk, anki l-fatt li parti mill-imsemmija fatti ma tkunx seħħet matul il-leave għal raġunijiet personali tar-rikorrent ma jipprekludix, waħdu, t-teħid inkunsiderazzjoni tagħhom għall-finijiet tal-eżami komparattiv tal-merti previst fl-Artikolu 45 tar-Regolamenti tal-Persunal.
Fit-tielet lok, il-Qorti Ġenerali kkonstatat li r-rikorrent ma pproduċa ebda element li jista’ juri li d-deċiżjoni li ma jiġix promoss ġiet adottata mhux abbażi tal-eżami komparattiv tal-merti previst mill-Artikolu 45 tar-Regolamenti tal-Persunal, iżda bil-għan li jiġi ssanzjonat għat-tieni darba għall-fatti li taw lok għad-deċiżjoni tat‑23 ta’ Marzu 2016
Fl-aħħar lok, il-Qorti Ġenerali rrilevat li d-deċiżjoni kkontestata ma tistax tiġi kkunsidrata li għandha l-effett li twassal għall-imblokkar illimitat u arbitrarju tal-karriera tar-rikorrent bi ksur tal-prinċipju ta’ ċertezza legali. Fil-fatt, minn naħa, l-Awtorità tal-Ħatra ħadet inkunsiderazzjoni deċiżjoni ta’ sanzjoni mogħtija fit-23 ta’ Marzu 2016, jiġifieri matul is-sena immedjatament qabel dik tal-proċedura ta’ promozzjoni 2017. Min-naħa l-oħra, id-deċiżjoni kkontestata ma tipprekludix li r-rikorrent jista’, jekk ikun il-każ, jibbenefika minn promozzjoni matul proċedura ta’ promozzjoni ulterjuri, li fil-fatt kien il-każ fuq kuntest tal-proċedura ta’ promozzjoni 2018.